De gamle visene – bind 1-5

«De gamle visene» er en serie bøker gitt ut av Forlaget For Alle, med Nils Johan Rud som redaktør, i perioden 1972 til 1983, basert på stoff som tidligere hadde vært trykt i «Magasinet for Alle».
  
I 1954 ble Nils Johan Rud og Alf Prøysen enige om at de skulle prøve å samle inn det som de mente måtte være i behold, på trykk eller håndskrevet i skrivebøker av den store viseskatten. Bladet «Magasinet for Alle» hadde vist seg i mange tilfeller å være en god kanal for å finne «det tapte», og Alf Prøysen etterlyste da gamle skillingsviser og skillingstrykk gjennom bladet. Det slo til langt over alle forventninger – og redaksjonen fikk innsendt flere tusen gamle viser. I løpet av 9 år presenterte bladet «Magasinet for alle» en utvalgt vise i hvert nummer, med kommentar av Alf Prøysen selv til noen av dem. Samlingen ble så pass rik og sjelden, at Svenska Visarkiven ut fra ren forskningsverdi utarbeidet en egen index på de visene som ble presentert i bladet i perioden 1954-1962. 

Etterhvert presenterte Rud disse visene også ut i bokform, i den rekkefølgen de ble presentert i bladet.

Utgivelser
De gamle visene  med Alf Prøysen, Forlaget for Alle 1972
De gamle visene 2 med Alf Prøysen, Forlaget for Alle 1973
De gamle visene 3 med Alf Prøysen, Forlaget for Alle 1974. Denne boken ble også kalt for «Skilling-viser»
De gamle visene 4 med Alf Prøysen, Forlaget for Alle 1975. Denne boken ble også kalt for «Skillingsviser»
De gamle visene 5 med Alf Prøysen, Forlaget for Alle 1983

Kilder
Nils Johan Rud, «De gamle visene med Alf Prøysen», Forlaget for Alle 1972 ISBN 8206 00 102 6

Sangbøker
Alf Prøysen